Nege sterf in Limpopo-ongelukNege mense het in die ongeluk omgekom. (Foto: Dept. van vervoer: Limpopo) Nege mense is dood en ses beseer toe ŉ bakkie en ŉ minibus Woensdagaand glo reg voor van teen mekaar op die Deerparkpad gebots het. Matome Moremi Taueatsoala, woordvoerder van die departement van vervoer en gemeenskapsveiligheid in Limpopo, sê die nege slagoffers het op die toneel gesterf. Die oorledenes sluit in die bestuurder van die Volkswagen Amarok en agt passasiers in die Toyota-minibussie. “Die ongeluk het by die Nwanetsi-brug naby die Kubjwana-nedersetting in Bolobedu plaasgevind,” sê Taueatsoala. Vyf mense is inderhaas vir behandeling na die Van Velden-hospitaal geneem. Die LUR vir vervoer, Mavhungu Lerule-Ramakhanya, het haar medelye met die familie van die oorledenes betuig. Sy het ook ŉ beroep op motoriste gedoen om waaksaam te wees en spoed te verminder.